Uerstattelig hvaltann på 260 centimeter stjålet

Få minutter etter at han kjøpte billett til museet kom mannen springende ut igjen med en over to meter lang tann fra en narhval.

Publisert: Publisert: 31. august 2011

Kristin Eide

Denne artikkelen er over ni år gammel

— Mannen løste billett, men kom springende opp trappene og forsvant ut etter få minutter. Det var vanskelig å skjule at han hadde med tannen, sier konservator Alf Tore Mjøs ved Museum Stavanger .

Spydet er en forlengelse av narhvalens hjørnetann og skal være opphavet til myten om enhjørninger. Mjøs forteller at disse omsettes for mellom 6000 og 9000 dollar.

— Tannen er rundt 260 centimeter og stammer fra Svalbard. Det var en av de første gjenstandene som Stavanger museum fikk, forklarer Mjøs.

Museet åpnet i 1877 og spydet er fra rundt 1880. Den historiske verdien er derfor stor.

— Det er en gjenstand som er nesten uerstattelig. Det er svært vanskelig og dyrt å kjøpe nye, og den vil jo ikke ha samme historie, kommenterer Mjøs til Aftenbladet.no.

Hatt og mørk frakk

Gjerningsmannen beskrives som mellom 40 og 50 år, rundt 175 centimeter høy og hadde på seg hatt, mørk frakk og dongeribukser. Med seg på tyveriet hadde han også en hvit hund.

— Det mest iøynefallende særtrekket hos narhvalen er den opptil tre meter lange spiralformede støttannen som hannene har. Narhvalene finnes hovedsakelig i nordatlantiske områder, skriver Norsk Polarinstitutt.